b'\n_START_ARTICLE_\nStein Dag Jensen\n_START_SECTION_\nKarriere\n_START_PARAGRAPH_\nSom ten\xc3\xa5ring hadde Jensen en stor interesse for pop- og rockmusikk, og i 1962 begynte han \xc3\xa5 kommentere Radio Luxembourgs Top 20 for Dagbladet. Dette var blant de f\xc3\xb8rste artiklene om popmusikk i avisen, og Jensen ble etter hvert Dagbladets f\xc3\xb8rste musikkjournalist \xe2\x80\x93 samtidig mens han gikk p\xc3\xa5 gymnaset. S\xc3\xa6rlig fulgte han The Beatles tett, og i 1960-\xc3\xa5rene brukte plateselskapene ham som konsulent, blant annet for \xc3\xa5 velge ut singlene p\xc3\xa5 Beatles-albumene etter hvert som de kom ut. _NEWLINE_Etter \xc3\xa5 ha fullf\xc3\xb8rt gymnaset p\xc3\xa5 Grefsen i Oslo i 1965, begynte han med studier etter anbefaling fra Dagbladet-redakt\xc3\xb8r Roald Storsletten. Jensen tok mellomfag ved Universitetet i Oslo i sosiologi, statsvitenskap og historie. Samtidig tok han jevnlig kvelds- og helgevakter i ulike avdelinger i Dagbladet. _NEWLINE_I 1983 begynte Jensen i NRK Dagsnytt, der han blant annet var med p\xc3\xa5 \xc3\xa5 starte Dagsnytt Atten. I 1990 gikk han over i Radiosporten der han blant annet var med p\xc3\xa5 \xc3\xa5 dekke OL p\xc3\xa5 Lillehammer i 1994. Siden begynte han i NRK Radios musikkredaksjon der han har hatt ansvaret for programposter som Eviggr\xc3\xb8nt, Musikkrevyen og Musikknytt. og ogs\xc3\xa5 Popquiz p\xc3\xa5 90-tallet (som var en del av utslagsrundene til TV-serien Pick-Up (TV-program 1997), en quiz om popmusikk.  _NEWLINE_Jensen har ogs\xc3\xa5 jobbet opp mot Melodi Grand Prix og Eurovision Song Contest, og han har kommentert den internasjonale finalen fem ganger p\xc3\xa5 NRK P1 i perioden 1995\xe2\x80\x932001.\n_START_SECTION_\nAnnet\n_START_PARAGRAPH_\nJensen er en ivrig akvarie-entusiast og har v\xc3\xa6rt medlem av Oslo Akvarieklubb siden 1961.'